  Анжелика Тихонова корреспондент 25-тӥ оштолэзьысен 5-тӥ инвожоозь Удмуртиын чорыганы ӧвӧл лэземын. Курон мызь лэзён вакытэн герӟаськемын. Со сярысь элькунысь инкуазь узырлыкъя министерстволэн пресс-службаез ивортӥз. Та вакытэ чорыг мызь лэзёнтэм интыын одӥг визнанэн троссэ кык курикен гинэ чорыганы яра.  Кык интыын чорыганлэсь воксё возиськыны косо: Кам шурын Буториха шур вожысен Партизаны гурт дорозь (Каракулино ёрос, бурпал ярдур); Кам шурын Сарапулысь чугун сюрес выж дорысен 500 метрлы улӥысен Межная гурт дорозь (Сарапул ёрос). Чорыганлэсь алон вакытэ куронъёсты тӥям понна административной но уголовной кылкутон чакламын. Административной штрафъёс: нимаз адямиослы – 2 сюрсысен 5 сюрс манетозь; ужоскето муртъёслы – 20 сюрсысен 30 сюрс манетозь; юридик огазеяськонъёслы – 100 сюрсысен 200 сюрс манетозь. Ваньмаз учыръёсы чорыгасьёслэсь уян транспортсэс но чорыган тӥрлыксэс талалозы. Уголовной кылкутон улэ бадӟым ыштонъёс вайись яке катлы пумит амалэн чорыган понна кыскозы. Сыӵе ик кылкутон мызь лэзён яке со азьын интыысь интые выжон сюресазы, катэн утиськись инкуазь интыосын, яке экологи, яке шукрес учыр луон интыын чрыгасьёслы чакламын. Таӵе учыръёсы браконьеръёслы 100 сюрсысен 300 сюрс манетозь яке одӥг арысен кык арозь басьтэм уждунзы мында штраф сётӥськоз, яке 480 часозь одно ик лэсьтоно ужъёсты быдэстытозы, яке кык арозь исправительной ужъёс улэ кыскозы, яке 6 толэзёзь пытсэт сьӧры пуктозы. Озьы ик мызь лэзён вакытэ шуръёс кузя моторен ужась лодкаосын уяны уг яра Катэз тӥяса чорыганэз алон понна рейдъёс радъялозы. Тегъёс: Ижкар Кама Удмуртия инкуазезутён чорыган  